b'\n_START_ARTICLE_\nMulberry-havn\n_START_PARAGRAPH_\nEn Mulberry-havn var en type midlertidig havn udviklet i 2. verdenskrig for at lande forsyninger p\xc3\xa5 strandene under Invasionen af Normandiet. To pr\xc3\xa6fabrikerede eller kunstige milit\xc3\xa6re havne blev bugseret over Den engelske kanal fra Storbritannien i sektioner sammen med invasionsh\xc3\xa6ren og samlet ud for Normandiets kyst. Havnene bestod af alle de dele, som en havn skal best\xc3\xa5 af: b\xc3\xb8lgebrydere, kajer, adgangsveje etc. Havnene blev forankret henholdsvis ved Omaha Beach (Mulberry A) og Arromanches (Mulberry B). Den amerikanske ved Omaha blev \xc3\xb8delagt af en storm den 19. juni, mens den britiske, senere d\xc3\xb8bt til Port Winston var operationel de n\xc3\xa6ste 5 m\xc3\xa5neder. Den strategiske betydning af disse kunstige havne kan ikke overvurderes; tyskerne gik ud fra, at de allierede ville v\xc3\xa6re afh\xc3\xa6ngige af at erobre en af de st\xc3\xb8rre havne, som f.eks. Cherbourg tidligt i invasionsfasen\n_START_SECTION_\nBaggrund\n_START_PARAGRAPH_\nDiepperaidet i 1942 havde gjort klart, at de allierede ikke kunne regne med at v\xc3\xa6re i stand til at gennemtr\xc3\xa6nge Atlantvolden og hurtigt erobre en havn p\xc3\xa5 den nordlige franske kyst, derfor blev Mulberry\'erne konstrueret.\n_START_SECTION_\nUdvikling\n_START_PARAGRAPH_\nHvem der fik ideen til Mulberry-havnen er omstridt, men nogle af de, som er kendt for at have foresl\xc3\xa5et noget i denne retning, er Hugh Iorys Hughes, en walisisk ingeni\xc3\xb8r, som indleverede skitser til War Office, professor J. D. Bernal og viceadmiral John Hughes-Hallett._NEWLINE_Ved et m\xc3\xb8de umiddelbart efter Diepperaidet, erkl\xc3\xa6rede Hughes-Hallett, at hvis en havn ikke kunne erobres, "s\xc3\xa5 skulle man tage en med over". Dette blev m\xc3\xb8dt med latterligg\xc3\xb8relse, men ved et efterf\xc3\xb8lgende m\xc3\xb8de med Winston Churchill, erkl\xc3\xa6rede denne, at han selv havde overvejet et lignende scenario under 1. verdenskrig, g\xc3\xa5ende ud p\xc3\xa5 at bruge nogle danske \xc3\xb8er og s\xc3\xa5 s\xc3\xa6nke nogle gamle skibe, for p\xc3\xa5 den m\xc3\xa5de at lave et brohoved til en invasion. Konceptet med Mulberry-havnene begyndte at tage form, da Hughes-Hallett blev fl\xc3\xa5dechef under Operation Overlord planl\xc3\xa6gningen._NEWLINE_Et fors\xc3\xb8g med 3 konkurrerende designs blev igangsat med afpr\xc3\xb8vning af deployerings-procedurer, inklusive bugsering af elementerne, i Garlieston, Wigtownshire. Designene var udf\xc3\xb8rt af Hugh Iorys Hughes, som anvendte 1.000 mand til at afpr\xc3\xb8ve sine Hippo kajer og Crocodile bro-enheder ved Conwy Morfa-stranden; Hamiltons Swiss Roll, som bestod af en flydende adgangsvej; og et system best\xc3\xa5ende af fleksible bro-enheder p\xc3\xa5 flydende pontoner designet af Allan H. Beckett. Afpr\xc3\xb8vningerne afsl\xc3\xb8rede visse begr\xc3\xa6nsninger. Swiss Roll kunne for eksempel maksimalt klare en 7 tons lastbil i de atlantiske b\xc3\xb8lger. Den endelige afg\xc3\xb8relse fandt sted efter en storm, hvor Swiss Rollen blev skyllet v\xc3\xa6k og Hippoerne blev undermineret; Becketts flydende adgangsvej (senere kendt under kodeordet Whale) overlevede uskadt. Beckett\'s design blev valgt og fremstillet under ledelse af J. D. Bernal og brigadegeneral Bruce White, efter ordre fra Churchill.\n_START_SECTION_\nKonstruktionen\n_START_PARAGRAPH_\nF\xc3\xb8rste trin i etableringen af de nye havne bestod af etablering af de s\xc3\xa5kaldte Gooseberries, som var b\xc3\xb8lgebrydere best\xc3\xa5ende af udrangerede skibe, som i dagene efter D-dag blev s\xc3\xa6nket p\xc3\xa5 rad og r\xc3\xa6kke ud for kysten ved det fem invasionsstrande. Disse gjorde de muligt at lands\xc3\xa6tte tropper og forsyninger med landgangsskibe og landgangsb\xc3\xa5de i forholdsvis h\xc3\xb8j s\xc3\xb8._NEWLINE_Indenfor to af disse Gooseberries etableredes Mulberry-havnene. De involverede konstruktion af 146 s\xc3\xa6nkekasser, 60 m lange, op til 18 m h\xc3\xb8je og 15 m brede, i alt 9,5\xc2\xa0km b\xc3\xb8lgebryder. De var luftt\xc3\xa6tte flydende kasser \xc3\xa5bne i bunden, med luft-ventiler s\xc3\xa5 de kunne s\xc3\xa6nkes p\xc3\xa5 en kontrolleret m\xc3\xa5de. Omkring 2 millioner tons st\xc3\xa5l og beton blev brugt i konstruktionen. S\xc3\xa6nkekasserne blev bygget flere steder, hovedsageligt p\xc3\xa5 eksisterende skibsv\xc3\xa6rfter eller store strande som f.eks Conwy Morfa, rundt langs den britiske kyst. Bag b\xc3\xb8lgebryderne p\xc3\xa5 hver side, bestod havnen af 8 fremskudte forankringskajer, Pierheads, hvor skibene kunne l\xc3\xa6gge til. Hver af disse kajer stod p\xc3\xa5 havbunden p\xc3\xa5 4 ben, spuds, og kajen kunne h\xc3\xa6ves og s\xc3\xa6nkes sammen med tidevandet ved hj\xc3\xa6lp af elektriske spil. Hver af havnene havde 8\xc2\xa0km. Whale pontonbroer, for at f\xc3\xb8re godset med lastbiler til land fra kajerne. Hver dag blev 9.000 tons bragt i land via Mulberry B indtil slutningen af august, hvor havnen i Cherbourg blev til r\xc3\xa5dighed, i det mindste delvis. Mulberry B var i brug i 5 m\xc3\xa5neder, og i denne periode passerede mere end 2 millioner mand, en halv million k\xc3\xb8ret\xc3\xb8jer og 4 millioner tons gods gennem havnen.\n_START_SECTION_\nMulberry A \xc3\xb8del\xc3\xa6gges i storm\n_START_PARAGRAPH_\nAmerikanerne havde fra begyndelsen v\xc3\xa6ret skeptiske overfor at bygge kunstige havne, idet de mente, at de umuligt kunne holde til Atlanterhavets b\xc3\xb8lger under en storm._NEWLINE_Mulberry A var i brug i mindre end 10 dage, indtil den v\xc3\xa6rste sammenh\xc3\xa6ngende periode af uvejr i 40 \xc3\xa5r ramte og alvorligt \xc3\xb8delagde den den 19. juni. Ud af 31 s\xc3\xa6nkekasser, der var p\xc3\xa5 plads, blev 21 uopretteligt \xc3\xb8delagt med itusl\xc3\xa5ede sider. Mulberry A blev opgivet, og dele af den blev anvendt til at reparere skader p\xc3\xa5 Mulberry B. Mange mener, at amerikanerne betragtede deres Mulberry som en midlertidig brug-og-smid-v\xc3\xa6k ting, og derfor ikke havde ulejliget sig med at sikre og forankre b\xc3\xb8lgebryderne ordentligt, mens briterne betragtede deres som en rigtig havn, som der skulle g\xc3\xb8res alt for at montere og forankre korrekt._NEWLINE_Amerikanerne var hurtige til at g\xc3\xa5 tilbage til traditionelle metoder med at bringe last ind, i landgangsfart\xc3\xb8jer og DUKW\'ere. direkte ind p\xc3\xa5 stranden, ofte kommende ind med tidevandet og returnerende med n\xc3\xa6ste h\xc3\xb8je tidevand. S\xc3\xa5dan var deres succes hermed, at de endda af og til overtraf den ellers imponerende pr\xc3\xa6station som Mulberry B fremviste. Dette har f\xc3\xa5et nogle til at sp\xc3\xb8rge, om havnene var overfl\xc3\xb8dige, siden amerikanerne tilsyneladende klarede sig fint uden. Til det er at sige, at den langt overvejende del af de skibe, som bragte forsyninger til invasionen, var afh\xc3\xa6ngige af en havn, ligesom amerikanerne n\xc3\xa6ppe selv var kommet p\xc3\xa5 den strategiske geni-streg med helt at undlade at erobre en havn i invasionens f\xc3\xb8rste fase, som tyskerne havde regnet med. Endelig havde amerikansk masseproduktionsteknik kombineret med dyrek\xc3\xb8bte erfaringer i amfibie-krigsf\xc3\xb8rsel indh\xc3\xb8stet i kampe om \xc3\xb8er i Stillehavet givet amerikanerne en ballast i denne form for krig, som briterne ikke havde, og som f\xc3\xb8rte til at de fra 1941 planlagde med etablering af Mulberry-havnene. Alt i alt m\xc3\xa5 det betragtes som udslag af de allieredes forskellige tilgang til tingene, som i forening blev en bevist succes.\n_START_SECTION_\nAfvikling\n_START_PARAGRAPH_\nAllerede ved etableringen af Mulberry-havnene gik man ud fra, at de skulle have en forholdsvis kort levetid, og ingen regnede med at de skulle klare sig under vinterstormene. I august blev den store havn i Marseille erobret intakt og i september 1944 blev havnen i Antwerpen erobret. Selv om havnen i Antwerpen f\xc3\xb8rst kunne tages i brug sidste i november efter at indsejlingen var blevet ryddet i slaget ved Schelde, var den langt mere fordelagtigt placeret i forhold til frontens dav\xc3\xa6rende forl\xc3\xb8b og derfor blev Mulberry B opgivet. En stor del af s\xc3\xa6nkekasserne herfra blev h\xc3\xa6vet og bugseret til andre havne, ligesom nogle blev brugt til at udbedre bombeskader p\xc3\xa5 de hollandske diger p\xc3\xa5 \xc3\xb8en Walcheren, mens pontonbroerne genbrugt som broer over floder, s\xc3\xa5 h\xc3\xa6rens Bailey-broer kunne frig\xc3\xb8res og inds\xc3\xa6ttes ved fronten\n_START_SECTION_\nEfterm\xc3\xa6le\n_START_PARAGRAPH_\nEfter krigen, ved N\xc3\xbcrnberg-processen gav Albert Speer fjendens perspektiv p\xc3\xa5 Mulberry-havnene og deres Atlantvold. "For at konstruere vort forsvar havde vi i l\xc3\xb8bet af 2 \xc3\xa5r brugt omkring 13 millioner kubikmeter beton og 1,5 millioner tons st\xc3\xa5l. 14 dage efter at fjenden var landet, var denne bekostelige anstrengelse reduceret til ingenting p\xc3\xa5 grund af en id\xc3\xa9 af simpel genialitet. Som vi nu ved, bragte invasionstyrken deres egne havne med sig, og byggede, ved Arromanches og Omaha, p\xc3\xa5 ubeskyttet kyst, de n\xc3\xb8dvendige landingsramper."'